3. Následky celosvetovej finančnej a hospodárskej krízy na rozvojové krajiny a rozvojovú spoluprácu (
Pred začiatkom hlasovania:
Enrique Guerrero Salom
Vážený pán predsedajúci, chcel by som poďakovať všetkým tým, ktorí sa podieľali na príprave tejto správy.
Chcem len zdôrazniť, že keď sa dostaneme k odseku 31, je tam ústny pozmeňujúci a doplňujúci návrh. Ako bolo dohodnuté, teraz prečítam druhú časť anglickej verzie:
"považuje preto za vhodné preskúmať dôvody na uzavretie dohody s veriteľskými krajinami, na základe ktorej by sa pre najchudobnejšie krajiny zaviedlo dočasné moratórium alebo zrušenie dlhov, čo by im umožnilo zaviesť proticyklickú fiškálnu politiku na zmiernenie závažných následkov krízy; navrhuje vyvinúť úsilie na uľahčenie opatrení pre transparentné urovnávanie dlhov arbitrážou."
Predsedajúci
Pán Guerrero, ak sme nedostali mylné informácie, tento ústny pozmeňujúci a doplňujúci návrh sa v každom prípade týka odseku 34 a nie odseku 31.
(Pán Guerrero naznačil, že sa to skutočne týka druhej časti odseku 34.)
Teraz je to celkom jasné.
Hlasovanie sa uskutočnilo.
(Parlament prijal ústny pozmeňujúci a doplňujúci návrh.)
- Pred hlasovaním o odseku 22:
Charles Goerens
(FR) Vážený pán predsedajúci, upozorňujeme vás na ústny pozmeňujúci a doplňujúci návrh, ktorý sa týka odseku 22. Chcem zdôrazniť, že odsek 22 sa týka celosvetového riadenia a najmä zloženia skupiny G20, ktorá mimoriadne vo svojich radoch nemá žiadnych zástupcov z najmenej rozvinutých krajín.
Ústny pozmeňujúci a doplňujúci návrh sa snaží túto medzeru preklenúť a znenie, ktoré Európskemu parlamentu navrhujem, túto potrebu napĺňa.
Daniel Cohn-Bendit
(FR) Vážený pán predsedajúci, pred chvíľou ste nás vyzvali k potlesku pre tuniskú delegáciu. Mohli by ste tuniskú delegáciu požiadať, aby zabezpečila prepustenie Taoufika Bena Brika, ktoré si žiada celý Parlament?
Hannes Swoboda
(DE) Vážený pán predsedajúci, chcel by som vzniesť procedurálnu námietku. Veľmi ma teší výsledok hlasovania. Toto však bola v zásade správa z vlastnej iniciatívy a v takomto prípade bol dohodnutý iný postup. Teraz nám bolo umožnené individuálne hlasovanie o správe z vlastnej iniciatívy. Je potrebné, aby sme to vyriešili, inak sa bude v budúcnosti pri všetkých správach z vlastnej iniciatívy používať individuálne hlasovanie. Mohli by ste o objasnenie tejto otázky požiadať Výbor pre ústavné veci? Inak výklad útvarov Parlamentu zničí celú podstatu tejto reformy.
Predsedajúci
Pán Swoboda, takýto postup je možný. V súlade s postupom, ktorý si vyžiadali samotné skupiny, je možné žiadať o hlasovanie po častiach. V každom prípade je možné prepracovať všetko. V budúcnosti môže dôjsť k prepracovaniu, no nateraz je to tak, ako to je.
